Source: https://www.echotv.hu/hirek/2018/03/28/kuria-a-helyi-bizottsagba-is-delegalhatnak-tagot-az-orszagos-listat-allito-partok
Timestamp: 2019-09-15 08:13:29
Document Index: 6056524

Matched Legal Cases: ['Kúria ', 'bíróság ', 'bíróság ', 'Kúria ', 'bíróság ', 'bíróság ']

Kezdőlap / Hírek / Belföld / Kúria: A helyi bizottságba is delegálhatnak tagot az országos listát állító pártok
2018-03-2817:47
A Kúria szerdán hozott, és a bíróság internetes oldalán közzétett végzésében megváltoztatta a Nemzeti Választási Bizottság határozatát, és megállapította, hogy a DK által a pesterzsébeti választási bizottságba delegált tag megbízása megfelel a törvényi feltételeknek, az elfogadható. A DK március 19-én bejelentette delegáltját a budapesti 16-os oevb-be. Az oevb a megbízást visszautasította, arra hivatkozva, hogy abban a választókerületben a DK nem állított jelöltet, ezért nem jogosult oevb-tag megbízására.
A Nemzeti Választási Bizottság helybenhagyta az oevb döntését. Döntésében arra hivatkozott, hogy az oevb feladat- és hatásköre, illetve illetékessége kizárólag az egyéni választókerületi választáshoz kapcsolódik. Az NVB hivatkozott arra is, hogy az országos lista vonatkozásában a választókerület az egész ország, a jelölőszervezet az egész ország területére, nem pedig az egyéni választókerületben állítja listáját. (A DK, mint országos listát állító párt, az NVB-be jogosult tagot delegálni.) A szavazatszámláló bizottságba pedig a jogszabály azért teszi lehetővé akár az egyéni jelölt, akár az országos lista jogán való delegálási lehetőséget, mert a szavazatszámláló bizottság feladatai ellátása során az egyéni jelölt és az országos listás választás lebonyolításában is részt vesz - magyarázták.
A DK azonban bírósági felülvizsgálatot kért a Kúriától, amelynek Lomnici Zoltán vezette tanácsa szerdán megváltoztatta az NVB döntését. A bíróság szerint a választási eljárási törvény szerint a jelölőszervezet két jogcímen jogosult delegálásra: ezek egyike az egyéni jelölés, a másik pedig a listaállítás. A két jogcímet a jogalkotó úgy foglalta egybe, hogy amennyiben bármelyik jogcímen - adott esetben mindkét jogcímen - joga lenne a jelölő szervezetnek a megbízásra, akkor is csak egy tagot delegálhat - érvelt a bíróság. A Kúria utalt arra is, hogy az egyéni választókerületben lista állítására soha nem kerül sor, a választási eljárásról szóló törvény azonban egyértelműen tartalmazza a listát állító jelölő szerv megbízási jogát az országgyűlési egyéni választókerületi választási bizottságba is.
A bíróság egyetértett a párttal abban is, hogy az oevb feladatköre nem kizárólagosan az egyéni választókerületi választáshoz kapcsolódik, például hatáskörrel rendelkezik a körzeti és helyi, illetve lekérhető médiaszolgáltatással vagy nem országosan terjesztett sajtótermékekkel kapcsolatos, továbbá a szavazatszámláló bizottság tevékenysége vagy döntése elleni kifogások elbírálására is. A bíróság ezért az NVB határozatát megváltoztatta és megállapította, jogszerű a DK-s delegált megbízása a pesterzsébeti választási bizottságba. A végzés jogerős.